Diari Oficial de la Generalitat Valenciana


Sumari del DOGV 2434, del 24-01-1995 (1995/833631)

DECRET 8/1995, de 10 de gener, del Govern Valencià, pel qual es regulen els mèrits que s'han d'aplicar en els concursos de funcionaris d'Administració local amb habilitació de caràcter nacional, que corresponguen al coneixement de les especialitats de l'organització territorial i normativa autonòmica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/01/10/8/dof/vci/html**

### Dades del document

Número de DOGV
:   2434

Data del DOGV
:   24-01-1995

Secció del DOGV
:   DISPOSICIONS GENERALS

Número del document
:   1995/833631


Data del document
:   10-01-1995

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 8/1995, de 10 de gener, del Govern Valencià, pel qual es regulen els mèrits que s'han d'aplicar en els concursos de funcionaris d'Administració local amb habilitació de caràcter nacional, que corresponguen al coneixement de les especialitats de l'organització territorial i normativa autonòmica.   
La disposició addicional novena de la Llei 22/1993, de 29 de desembre, de Mesures Fiscals de Reforma del Règim Jurídic de la Funció Pública i de la Protecció per Desocupació, i el Reial Decret Legislatiu 2/1994, de 25 de juny, han modificat alguns aspectes essencials de la provisió definitiva dels llocs de treball reservats a funcionaris d'administració local amb habilitació de caràcter nacional, i atribueixen a les comunitats autonòmes la determinació en els concursos del 10 per 100 de la puntuació possible pels mèrits que corresponguen al coneixement de les especialitats de la seua organització territorial i normativa autonòmica.  
Aquesta regulació, que suposa una important novetat, permetrà, per primera vegada, que la Comunitat Valenciana participe en la fixació dels criteris valoratius per a la provisió de llocs de treball d'aquest col·lectiu de funcionaris d'administració local de les entitats locals del seu territori, i estableix un major equilibri en el sistema de mèrits fins al moment en vigor.  
D'aquesta forma i en el desplegament de la llei, és necessari determinar els diferents mèrits i la puntuació corresponent dins el percentatge previst, i indicar, al seu torn, la forma d'acreditació.  
Per tant, a proposta del conseller d'Administració Pública, d'acord amb el Consell d'Estat i després de la deliberació prèvia del Govern Valencià, en la reunió del dia 10 de gener de 1995,  
DECRETE  
Article primer. Objecte  
1. Aquest decret regula la determinació dels mèrits referits als coneixements de les especialitats de l'organització territorial i de la normativa de la Comunitat Valenciana en els concursos per a la provisió de llocs de treball de funcionaris d'administració local amb habilitació de caràcter nacional de les entitats locals del territori de la Comunitat Valenciana.  
2. De conformitat amb la disposició addicional novena de la Llei 22/1993, de 29 de desembre, i l'article 99.1 de la Llei 7/1985, de 2 d'abril, d'acord amb la redacció que li dóna el Reial Decret Legislatiu 2/1994, de 25 de juny, la valoració d'aquests mèrits podrà abastar fins a un 10 per 100 del total possible regulat.  
La puntuació màxima d'acord amb el barem que s'estableix no podrà ser superior a 3 punts.  
Article segon. àmbit d'aplicació  
1. D'acord amb allò disposat en aquest decret, els mèrits que es regulen seran de preceptiva valoració en els concursos que es convoquen per a la provisió de llocs de treball de funcionaris d'administració local amb habilitació de caràcter nacional de les entitats locals del territori de la Comunitat Valenciana.  
2. En la convocatòria dels concursos ordinaris, les entitats locals faran referència a aquesta disposició en les bases específiques que s'aproven per a cada lloc.  
Article tercer. Determinació de mèrits  
Tindran la consideració de mèrits corresponents al coneixement de valencià, de les especialitats de l'organització territorial i de la normativa de la Generalitat Valenciana els següents:  
a) Experiència professional  
A l'efecte d'aquest decret s'entendrà per experiència professional la permanència i el desenvolupament de funcions durant els cinc anys anteriors a les entitats locals del territori de la Comunitat Valenciana o a l'administració de la Generalitat Valenciana, per implicar el coneixement de les especialitats de l'organització territorial i de la normativa de la Comunitat Valenciana.  
b) Formació personal  
Es valorarà la participació en els cursos de formació i perfeccionament que tinguen per objecte les especialitats de l'organització territorial i normativa de la Comunitat Valenciana, amb exclusió dels que formen part dels processos selectius.  
Sols es tindran en compte els cursos impartits o homologats per l'Institut Valencià d'Administració Pública.  
c) Coneixements del valencià  
D'acord amb la Llei de la Generalitat Valenciana 4 /1983, de 23 de novembre, d'ºs i Ensenyament del Valencià, es valorarà el coneixement del valencià com a llengua pròpia de la Comunitat Valenciana, de la Generalitat Valenciana i de l'administració local.  
El coneixement del valencià s'acreditarà mitjançant el certificat o homologació expedits per la Junta Qualificadora de Coneixements del Valencià.  
La valoració del coneixement del valencià s'entén sense perjudici de la seua consideració com a requisit en les bases específiques de les convocatòries que aproven les entitats locals dels municipis de predomini lingüístic valencià, d'acord amb les relacions de llocs de treball i a l'empara de la Llei de la Generalitat Valenciana 4/1983, de 23 de novembre, d'Us i Ensenyament del Valencià.  
En tot cas, les corporacions locals podran valorar el valencià com a mèrit específic en les bases de la seua convocatòria.  
d) Altres mèrits  
Es consideraran altres mèrits impartir classes en els cursos de formació als quals es refereix l'apartat b) d'aquest article. Així mateix, es valoraran en aquest apartat publicacions en matèries relatives a les especialitats de l'organització territorial i normativa de la Comunitat Valenciana i col·laboracions amb els òrgans de la Generalitat Valenciana en matèria de règim local.  
Article quart. Valoració dels mèrits  
a) Experiència professional  
L'experiència professional i permanència es valorarà fins un màxim de 0,50 punts, d'acord amb les regles següents:  
- Serveis i permanència desenvolupats en llocs de treball del mateix grup de funcionaris que el corresponent a la subescala a la qual concursa: 0,10 per any.  
- Serveis i permanència desenvolupats en llocs de treball de grup diferent del corresponent a la subescala a la qual concursa: 0'50 per any.  
b) Formació personal  
La valoració per aquest apartat no podrà superar 1,50 punts. En la valoració dels cursos de formació i perfeccionament es distingirà:  
1. Cursos de formació i perfeccionament genèrics  
Es valoraran fins a un màxim de 0,50 punts els cursos de formació i perfeccionament genèrics que tinguen per objecte la formació en alguna de les àrees de coneixement pròpies de l'organització territorial i normativa de la Comunitat Valenciana, i que no tinguen relació directa amb les funcions del lloc de treball convocat.  
2. Cursos de formació i perfeccionament específics  
Es valoraran fins a un màxim d'1 punt els cursos de formació i perfeccionament específics que tinguen per objecte la formació en alguna de les àrees de coneixements propis de l'organització territorial i normativa de la Comunitat Valenciana, i que tinguen relació directa amb les funcions del lloc de treball convocat.  
3. La valoració de cada curs específic s'efectuarà en funció de la duració, d'acord amb la següent escala:  
a) De 100 o més hores: 1 punt.  
b) De 75 o més hores: 0,75 punts.  
c) De 50 o més hores: 0,65 punts.  
d) De 25 o més hores: 0,50 punts.  
e) De 15 o més hores: 0,25 punts.  
La valoració dels cursos genèrics es realitzarà en funció de la duració i s'aplicarà l'escala anterior i es reduirà a la meitat els punts per duració horària.  
4. No obstant això, l'Institut Valencià d'Administració Pública, a proposta de la Direcció General d'Administració Territorial i Organització, podrà establir una altra puntuació, tenint en compte el grau de dificultat del curs i el sistema d'avaluació.  
En aquest cas, les convocatòries dels cursos indicaran la puntuació atorgada.  
5. Aquelles activitats de naturalesa diferent als cursos, com ara jornades, taules rodones, trobades, debats o anàlegs, no podran ser objecte de valoració. Els seminaris sols es valoraran si es certifica per l'Institut Valencià d'Administració Pública que tenen la mateixa naturalesa i metodologia dels cursos.  
c) Coneixements de valencià  
El coneixement de valencià es valorarà fins un màxim de 0,75 punts, d'acord amb la següent escala:  
a) Coneixement oral: 0,25 punts  
b) Coneixement de grau elemental: 0,50 punts  
c) Coneixement de grau mitjà: 0,65 punts  
d) Coneixement de grau superior: 0,75 punts  
d) Altres mèrits  
Els mèrits per aquest apartat es valoraran en funció de l'especialització i nivell dels cursos, de les publicacions i les col·laboracions desenvolupades, fins un màxim de 0,25 punts.  
Article cinquè. Acreditació i valoració de mèrits en concursos ordinaris  
L'acreditació dels mèrits de determinació autonòmica serà efectuada per la Direcció General d'Administració Territorial i Organització, de la Conselleria d'Administració Pública, a instància dels interessats i en base al registre que es cree a l'efecte.  
El coneixement del valencià s'acreditarà en la forma disposada en l'article 3.c) d'aquest decret i s'inscriurà posteriorment al registre al qual es refereix l'article següent.  
El tribunal de valoració en els concursos ordinaris avaluarà els mèrits certificats d'acord amb les regles i la puntuació establertes en aquest decret.  
Article sisè. Registre de mèrits de determinació autonòmica  
A la Direcció General d'Administració Territorial i Organització es crearà un Registre de Mèrits de Determinació Autonòmica competent per a reconèixer i inscriure els actes que afecten la carrera administrativa dels funcionaris locals amb habilitació de caràcter nacional, pel que fa al coneixement del valencià, les especialitats de l'organització territorial i la normativa autonòmica.  
Article setè. Procediment d'acreditació, reconeixement i inscripció de mèrits  
El reconeixement i la inscripció de mèrits de determinació autonòmica serà efectuat, al registre al qual fa referència l'article anterior, d'ofici, per la Direcció General d'Administració Territorial i Organització o a petició de l'interessat, en base a les justificacions i els documents aportats amb la petició.  
Rebuda la petició de reconeixement es dictarà proposta de resolució que es notificarà a l'interessat per un termini de deu dies perquè puga efectuar les al·legacions que estime oportunes. La resolució posarà fi a la via administrativa d'acord amb allò establert en l'article 109 i la disposició addicional novena de la Llei 30/1992, de 26 de novembre, de Bases de Règim Jurídic de les Administracions Públiques i del Procediment Administratiu Comú.  
DISPOSICIó ADDICIONAL  
Les disposicions d'aquest decret són aplicables als concursos unitaris que es convoquen per a cobrir llocs de treball reservats als funcionaris d'administració local amb habilitació de caràcter nacional a les entitats locals de l'àmbit territorial de la Comunitat Valenciana.  
La Direcció General d'Administració Territorial i Organització certificarà en aquests concursos les puntuacions de mèrits de determinació autonòmica, a instància dels concursants, que servirà al tribunal corresponent per a la seua valoració, sense que siga possible cap acreditació addicional per part dels concursants.  
DISPOSICIó TRANSITòRIA  
Mentre es cree i entre en funcionament el registre al qual es refereix l'article 6, els concursants acreditaran els mèrits que al·leguen en els concursos mitjançant la presentació dels títols, diplomes o certificats corresponents, i s'utilitzaran amb aquesta finalitat tant els originals com les fotocòpies degudament compulsades.  
DISPOSICIONS FINALS  
Primera  
S'autoritza el conseller d'Administració Pública a dictar quantes normes siguen necessàries per al desenvolupament d'allò previst en aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana i serà d'aplicació als concursos ordinaris i unitaris que per a la provisió de llocs de treball reservats a funcionaris d'administració local, de l'escala d'habilitació nacional, siguen convocats posteriorment.  
València, 10 gener de 1995  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER


Còpia Permalink ELI